15.

La 31 decembrie 2010, numerarul oficiului cuprindea plăți în avans în valoare de 67 milioane EUR din partea clienților și credite reportate din 2010 în anul 2011, această sumă neputând fi astfel considerată un surplus al oficiului. (În 2009, suma echivalentă se ridica la 72 milioane EUR.) Ca urmare a politicii de gestionare a trezoreriei adoptată de Comitetul bugetar (în conformitate cu recomandările Curții de Conturi), fondurile oficiului sunt plasate în bănci centrale, în bănci cu rating AAA și în alte bănci internaționale de vârf. În plus, a fost stabilită o raportare anuală către Comitetul bugetar. În ceea ce privește surplusul bugetar acumulat la sfârșitul anului, în 2005 și 2009 oficiul și-a redus taxele, ceea ce a avut un impact negativ asupra veniturilor din taxele pentru mărci comunitare de 24 % și, respectiv, 30 % (pe baza sumelor înscrise în buget). Următoarele elemente vor reduce semnificativ surplusul bugetar acumulat: În primul rând, investițiile pentru punerea în aplicare a planului strategic aprobat de Consiliul de administrație și de autoritatea bugetară a oficiului în mai 2011, urmărind excelența organizatorică și cooperarea internațională, care se ridică la 129 milioane EUR. Planul strategic cuprinde investiții în clădiri în valoare de 69 milioane EUR, fondul de cooperare în valoare de 40 milioane EUR, 4 milioane EUR pentru continuarea procesului de simplificare și modernizare a echipamentelor IT și a altor concepte importante care vor contribui la îndeplinirea obiectivelor menționate. În al doilea rând, noile propuneri legislative viitoare, în curs de elaborare de către Comisie, care urmăresc revizuirea legislației UE privind mărcile comunitare, precum și acordul politic de distribuire a 50 % din taxa de reînnoire către oficiile naționale pentru mărci ca bază a cooperării, pentru a îmbunătăți armonizarea practicilor și instrumentelor în domeniul mărcilor, desenelor și modelelor industriale în beneficiul utilizatorilor (a se vedea concluziile Consiliului din 25 mai 2010 asupra viitoarei revizuiri a sistemului mărcilor din UE), vor contribui, de asemenea, la un buget mai echilibrat. În al treilea rând, Comisia are în vedere introducerea unui mecanism bianual de revizuire a situației financiare a oficiului. În al patrulea rând, oficiul este pregătit să devină o agenție a proprietății intelectuale a UE, promovând interesele întregii UE, și să creeze o rețea europeană împreună cu oficiile naționale, în interesul utilizatorilor finali. Conform celor menționate mai sus, Comisia și oficiul au semnat recent un memorandum de înțelegere prin care i se vor atribui oficiului o serie de sarcini legate de Observatorul european al contrafacerii și al pirateriei. Comisia a lansat o propunere legislativă [COM (2011/288)] pentru a transfera în totalitate oficiului sarcinile Observatorului UE, pentru a evita duplicarea agențiilor UE. Potrivit evaluării inițiale a impactului, cheltuielile de funcționare ale acestui Observator sunt cuprinse între 3,3 și 5,5 milioane EUR pe an. Autonomia financiară și administrativă prevăzută în regulamentul de înființare a oficiului, care se reflectă și în cadrul său financiar, i-a permis oficiului să instituie instrumente pentru îmbunătățirea semnificativă a parametrilor de performanță într-un mediu solicitant și în schimbare al utilizatorilor și să își consolideze buna gestiune financiară.